Mizík, Stanislav, poslanec NR SR (2021-12-08):
Vážené kolegyne a kolegovia, jednoducho úžas! Ešte raz, úžas! Toto snáď už nie je možné. Tento parlament sa v tomto volebnom období zmenil na nekonečný putujúci cirkus a niektorí ho právom označujú za stoku, regulérnu stoku. Tak teraz tu máme v druhom čítaní návrh zákona, ktorý nebol v prvom čítaní. Hlasovalo sa o Matovičovej tlačovke, prosím pekne. Toto nie je normálne, toto je absolútne nenormálne! Rokovali sme skoro 15 hodín o znení zákona. Malo sa o ňom hlasovať, no ale hlasovalo sa o Matovičovej tlačovke, ktorú väčšina poslancov ani nevidela, a hlasovacie automaty vládnej koalície hlasovali za. Tak načo tu boli všetky tie rozpravy?! Načo sme vírili vzduch?! Načo to všetko bolo?! Ja vám poviem načo. Na veľké nič, na takéto veľké nič. Keď prišlo ku hlasovaniu, pani Mierna zahlásila. Citujem: „Odporúčam, aby sa Národná rada Slovenskej republiky uzniesla podľa § 73 ods. 3 písm. c) rokovacieho poriadku na tom, že prerokuje tento návrh v druhom čítaní, v ktorom bude upravené, ako bolo oznámené na tlačovej konferencii.“ Takže tento parlament hlasoval o tlačovke. Toto tu ešte nebolo! To je ako keby ste si objednali cez internet kozmetiku a prišli by vám balíčky s lepidlom na potkany. Opäť ste klamali, vážená či vlastne nevážená vládna koalícia! Sľubovali ste zaočkovaným 500 eur a všetkým 100 eur na energie, aj neočkovaným. Vy ste s tým vydierali. Ale ešte aj to vydieranie ste oklamali! Však lož je vašou originál pracovnou metódou. Čo vy to vlastne robíte?! Máte vôbec svedomie?! Dávno som tvrdil, že Matovič riadi štát cez Facebook, ale chlapec sa vyvíja, chlapec sa nám vyvíja. Ako minister už riadi štát cez tlačovky. Teraz hovoril Matovič, pred malou chvíľou, že sa urobil kompromis a že je s ním spokojný. No vidím na tých jeho očiach, že je spokojný. Vrie to v ňom. Ale o tom sa malo rokovať v prvom čítaní. Prvé čítanie bolo tým pádom len bohapusté tliachanie. Matovič tu hovoril, že koľko ľudí zachránime. Vidíme tie výsledky z minulosti a to sú výsledky ne-lie-če-nia, pán Matovič. Vyše 14-tisíc mŕtvych, chýbajúci protokol pri ambulantných lekároch. Ľudia neboli liečení, do nemocníc sa dostávali až v ťažkých stavoch. Aj tento zmenený návrh je lož. Všetko boli lži. Najprv rúška ochránia – lož, respirátory ochránia – lož, hromadné testovanie, tá atómovka – lož, lož, lož, ešte jedno očkovanie – lož, ešte druhé a už stačí – lož, potom tretie posilňovacie – lož, že lotéria pomôže – lož, že očkovanie má spôsobiť ľahší priebeh – lož. Očkovaní ochorejú aj zomierajú na ventiláciách či na kyslíku. A ešte jedna vec, pán minister Matovič. Keď ste obviňovali kadekoho zo šírenia vírusu, aj teraz ste to pred chvíľou vysvetľovali, tak ja vám poviem, kto najviac šíril covid. To bol ten váš šialený nápad s testovaním. Ľudia išli v napchatých autách a autobusoch. Jeden pozitívny nakazil štyroch ďalších v aute a jeden pozitívny v autobuse možno aj dvadsať. A že neboli plné nemocnice? No doma to vyležali. Mali šťastie. Ľudia chorľaveli doma, nemali lieky a záchranky prišli pri ťažkých stavoch pľúc či iných komplikáciách. Nemali lieky, ale pokiaľ viem, vás, minister Matovič, pre vás sa lieky našli. Ostatní sa trápili a, žiaľ, mnohí sa aj dotrápili. Takže, minister Matovič, koľko piesní ešte nebolo napísaných z vašej strany? Poviem to po rusky, poetická je to reč: Skoľka, skaží kukúška, poj peseňku. Ďakujem za slovo.